কলকাতায় জমা জলে তড়িদাহত হয়ে মৃত্যু হল এক ব্যক্তির। ওই মৃত্যু ঘিরে উত্তেজনা ছড়ায় একবালপুর এলাকায়।
সকাল থেকে বৃষ্টি আর বৃষ্টি। গোটা কলকাতাই জলমগ্ন। আর তার মধ্যেই লুকিয়ে বিপদ। ত্রিফলা আলোর স্তম্ভ থেকে জলেও বিদ্যুৎ। আর তাতেই একবালপুরের হুসেন শাহ রোডে মৃত্যু হয়েছে আমুমানিক ৬০ বছর বয়স্ক এক ব্যক্তির। 
স্থানীয় সূত্রে জানা গিয়েছে, কাছেই মসজিদে নমাজ পড়ে ফেরার পথে ওই আলোর স্তম্ভে হাত দিতেই মৃত্যু হয় তাঁর। এর পরে এলাকায় বিক্ষোভ ছড়িয়ে পড়ে। খবর পেয়ে বিদ্যুৎ সরবরাহ বন্ধ করে দেয় সিইএসসি। বিক্ষোভ মেটাতে ঘটনাস্থলে আসে একবালপুর থানার পুলিশ। 
এখনও এলাকায় উত্তেজনা। সঙ্গে আতঙ্ক। কারণ, গোটা এলাকাই জলমগ্ন। আর স্থানীয় বাসিন্দাদের অভিযোগ, অনেক জায়গাতেই খোলা বিদ্যুতের তার রয়েছে।